Document ID: /roh_data/filtered/fineweb-2-filterrobots_roh.jsonl.gz/8926

Ord la Gasetta Romontscha dils 13 da fevrer 1919:
Legend l’ jamna vargada en la Gas. Rom., ch’ ei vegni dau ina producziun teatrala a Segnas en quei idyllic vitget montognard al pei digl imposant „Bostg“, ha bein enqualin scurlau il tgau e fatg bucca de rir. Quei fuva in evenement tut niev. La simpatia per la curaschusa societat de mats e las merveglias han denton dau comba a biars convischins de pelegrinar domengia ils 9 d. q. encunter Segnas.
La ualti spaziusa sala de scola ei semussada bia memia pintga per saver tschaffar tuts ils aspectaturs, ei ge il diember de quels carschius sil dubel della prevedida frequenza. Cun in frestg bi cant ein las producziuns vegnidas aviartas. Gia quella avertura ha fatg svanir ils dubis ariguard las suondontas prestaziuns. Nus savein facticamein constatar ch’ils giuvens acturs han capiu de tener spaniau igl auditori durond 2 uras sil pli ault grad. Las cordialas risadas ed igl applaus han documentau, ch’ins seigi staus satisfatgs dallas bein reussidas e sche ge humoristicas, sche, tonaton instructivas producziuns. Il giug fuva en general naturals, capo qualitat tier producziuns teatralas. Era il bi cant sut capavla direcziun e las claras sonoras vuschs, han plaschiu oreifer al publicum. Tier eventualas producziuns supplementaras giavischein nus als teatrants de Segnas puspei sala fulenada, els meretan veramein quell’ attenziun. En special recommendein nus a quella giuvna societat de cultivar vinavon cun medema premura il cant, seigi popular ne ec- elesiastic, las forzas mauncan ge buca leutier ed il proverbi tudestg di: „Nu’ch’ins conta, sesanflas ti denter buns; schliats carstgauns han neginas canzuns“.